
Gan ddefnyddio arteffact o ddiwylliant Cymreig fel ysgogiad (cân, gwrthrych, paentiad, ffotograff) crëwch adnodd, ar ffurf traethawd, byddai’n addas i’w ddefnyddio gan athrawon i ysbrydoli a thanio brwdfrydedd disgyblion. Seiliwch eich Gwaith ar thema benodol (gan anelu’r Gwaith at oedrannau plant 3-7 neu 7-11 oed) Cyfiawnhewch eich rhesymau gyda chyfeiriadau at theorïwyr ac ymchwil cyfredol perthnasol.
Ysbrydolwyd i ddewis llun o wal goffa ‘Cofiwch Dryweryn’, ger Llanrhystud fel arteffact ar gyfer yr adnodd (Gweler atodiad 1). Arluniwyd y darlun gan Dr Meic Stephens yn yr 1960au fel cofeb i bentref Capel Celyn. Darlunnir i atgoffa’r Cymry am y cam a’r brad a ddioddefwyd yn ystod y cyfnod. Pentref bychan oedd Capel Celyn neu Gwm Tryweryn yng Ngogledd Cymru sydd erbyn hyn yn gronfa ddŵr i Lerpwl. Boddwyd y pentref oherwydd prinder dŵr yn Lerpwl yn 1965 wedi’r Ail Ryfel Byd. Collwyd dwsin o ffermydd, 770 o aceri amaethyddol, yn ogystal â thai, capel, ysgol a swyddfa bost. Gorfodwyd i’r rhai oedd yn byw yno i adael eu cartrefi er mwyn i’r chwalfa ddigwydd. Bu protestio brwd gan drigolion yr ardal ond ni lwyddwyd i gael unrhyw gyfiawnhad ar ôl eu hymdrechion. Cofnodwyd boddi Cwm Tryweryn erbyn hyn fel symbol pwerus yn hanes a diwylliant Cymru ac mae’n parhau i fod yn stori sy’n cael ei hadrodd o un genhedlaeth i’r nesaf. (BBC, dyddiad anhysbys)
Penderfynwyd ar yr arteffact yma am fod y darlun wedi ei leoli ar gyffiniau'r ardal lle cefais fy magu. Trosglwyddwyd yr hanes i mi yn ystod fy nghyfnod yn yr ysgol gynradd, ac ers hyn mae’n ddarn o hanes a deimlir sy’n bwysig i’r ardal ac i Gymru gyfan. Seliwyd yr adnodd ar y thema “Ein hardal ni” a fydd yn addas ar gyfer disgyblion rhwng 7 a 11 oed yng Nghyfnod Allweddol 2. Lluniwyd tri gweithgaredd yn yr adnodd gan ddefnyddio’r arteffact fel sbardun i bob un. Seliwyd y gweithgareddau yn yr adnodd ar y pynciau ‘Celf a Dylunio’ a ‘Cerddoriaeth’ o’r cwricwlwm presennol ac yna ‘Ffilm a Chyfryngau digidol’ o’r maes dysgu ‘Y Celfyddydau Mynegiannol’ o gwricwlwm Donaldson.
Dynodir yr angen i addysgu disgyblion am ei hardal leol yn ‘Y Cwricwlwm Cymreig’. Ffurfiwyd y cwricwlwm o bum agwedd sef ‘Diwylliannol, Economaidd, Amgylcheddol, Hanesyddol ac Ieithyddol’. Dylid rhoi cyfleoedd i ddysgwyr ymdrin â’r agweddau yma er mwyn dysgu am yr hyn sy’n wahanol yng Nghymru ac i gael gwir deimlad o berthyn. Drwy ddewis yr arteffact yma gellir datblygu amryw o’r agweddau yma ond yn bennaf yn y tri gweithgaredd gwelir yr agwedd Ddiwylliannol i “ddatblygu gwybodaeth am eu cymunedau ‘u hunain ynghyd a’u gwerthoedd a’u traddodiadau.” (ACCAC,2003:4)
Gwelir cyfle i ddysgu ac addysgu yn drawsgwricwlaidd drwy’r thema benodol yma a’r celfyddydau. Awgrymwyd hyn gyda Barnes (2011) yn dweud bod dysgu’n drawsgwricwlaidd yn digwydd pan mae sgiliau, gwybodaeth ac agweddau yn cael ei gyflwyno mewn nifer o wahanol ffyrdd o fewn thema, problem, syniad neu brofiad. Dywed Hosack (2014)“As well as helping pupils to master technical skills, the visual arts offer pupils the opportunity to develop skills that are transferable across the curiculum”. Gellir trosglwyddo’r hyn maent yn eu datblygu felly ar hyd y cwricwlwm drwy wneud gweithgareddau trawsgwricwlaidd.
Gwelir pwysigrwydd dysgu’r celfyddydau am ei bod yn rhoi’r cyfle i’r dysgwyr i fynegi eu hunain mewn ffyrdd unigryw a gwreiddiol. Dywed Donaldson (2015:43) bod y celfyddydau yn cynnig cyfleoedd i “ymchwilio, mireinio a chyfleu syniadau, gan ddefnyddio’r meddwl, y dychymyg a’r synhwyrau mewn ffordd greadigol”.  Ymhelaethir hyn gyda Bloomfield (2000) yn dweud, bod gan bob plentyn beth bynnag ei gefndir, y gallu i fynegi ei hunan yn llwyddiannus trwy’r celfyddydau ac yn magu hyder wrth wneud hyn ar gyfer elfennau eraill o’r cwricwlwm. Yn gyffredinol teimlir nad yw’r celfyddydau yn cael yr un statws â llythrennedd a rhifedd yn yr ysgolion. Diddorol yw nodi beth ddywed Stemberg  (1999 yn Griggs 2010:217) “Research has shown that when children’s creativity is valued, their academic performance improves”.  Rhaid cwestiynu felly gydag ymchwil o’r fath pam nad yw’r celfyddydau yn cael yr un statws os yw’n gwella perfformiad academaidd y dysgwyr?
Cytunwyd â hyn gan Robinson (2006) yn ei araith ‘Ted Talks’ wrth iddo ddweud “creativity should be as important in education as literacy”. Credai felly y dylai’r holl bynciau cael eu trin gyda’r un statws. Dadleua Donaldson (2015) hefyd bod angen newid y ffordd mae’r cwricwlwm wedi ei drefnu er mwyn rhoi'r un faint o bwyslais ar bob un pwnc. Ystyriodd hyn pan luniodd y ‘6 Maes Dysgu’ newydd i gwricwlwm yng Nghymru gyda “Celfyddydau Mynegiannol” yn un ohonynt. Yn glir felly gwelir datblygiadau yn digwydd er mwyn sicrhau cyfleoedd i’r dysgwyr i ddatblygu sgiliau trwy’r celfyddydau.
Fel rhan o’r celfyddydau, prif ffocws y gweithgareddau fydd creadigrwydd ac felly yn amlwg rhaid darganfod ei ystyr. Dywed gan lawer o arbenigwyr ei fod yn gysyniad anodd ei ddiffinio ac yn gwahaniaethu o un i’r llall. Dywed Siencyn (2010:81) am gred Duffy sef bod creadigrwydd yn anodd ei ddiffinio am “ei fod yn gysylltiedig â phroses, cynnyrch ac unigolion”. Un diffiniad o greadigrwydd gan Ken Robinson (2011) yw “Creativity is the process of having original ideas that have value”. Pwysleisir yma fod y broses yn un wreiddiol, ac o ganlyniad, mi fydd syniadau a darn gorffenedig pob un yn wahanol. Yr un yw barn Kohl (2007) sef “Creativity focuses on the process of forming original ideas through exploration and discovery”. Yn ôl Siencyn (2010) gellir gweld creadigedd plant mewn sawl gweithgaredd e.e. wrth ymchwilio a chanolbwyntio, ail-wneud rhywbeth neu ddefnyddio gwybodaeth sydd ganddyn nhw yn barod wrth ymarfer sgiliau. Cytuna Donaldson (2015:29) a hyn drwy lunio pedwar diben gydag un ohonynt yn nodi “Bydd ein holl blant a phobl ifanc yn gyfranwyr mentrus, creadigol sydd yn cysylltu ag yn cymhwyso eu gwybodaeth a’u sgiliau i greu syniadau a chynhyrchion”.

Er y pwyslais sy’n cael ei rhoi ar greadigrwydd gan y damcaniaethwyr, cred Ken Robinson (2006) bod plant yn cael ei addysgu allan o greadigrwydd yn yr ysgolion, a bod angen gwneud rhywbeth am hyn. Cytuna Pablo Picasso â hyn wrth iddo unwaith ddweud “all children are born artists: the problem is to remain artists as we grow up” (Robinson 2011:49) Nododd Picasso hefyd ei fod yn bwysig nad yw plant yn cael eu cymharu am ei fod yn torri ar eu hyder. Bu llawer yn ofni fod yn anghywir ac o ganlyniad, os ydyn yn amharod i gymryd risg ni all unrhyw un fod yn greadigol. Yn anghytuno â hyn cred Gardner (1999) (yn Sharp 2004) mai dim ond rhai unigolion sy’n cael ei geni’n greadigol ac felly nid cael eu haddysgu allan ohono maent yn ei wneud ond yn hytrach cael eu geni ganddo.
Cyflwynir yr arteffact i’r dysgwyr drwy ddangos llun ohono. Yn dilyn hyn bwriedir mynd ati fel dosbarth i greu map meddwl o’r hyn maent yn ei wybod am y darlun a’r hyn yr hoffent wybod am y darlun. Bydd hyn yn gyfle i’r athrawes asesu faint o wybodaeth sydd ganddynt yn barod ac yna defnyddio’u hymatebion fel sail i rai o’r gwersi.
Gweithgaredd 1: Celf a Dylunio
Yn flaenorol i’r wers, mi fydd y dysgwyr wedi cael eu cyflwyno i ffotograffydd enwog o’r cyfnod sef Geoff Charles. Gannwyd Geoff Charles yn 1909 ym Mrymbo ger Wrecsam. Astudiodd newyddiaduraeth ym Mhrifysgol Llundain a graddio gydag anrhydedd dosbarth cyntaf ym 1928. Ar ôl ei lwyddiant yn y brifysgol bu’n gweithio fel gohebydd i bapurau newydd megis y Western Mail a ‘Wrexham Star’. Yn 1936 cafodd ei benodi i reoli adran ffotograffig y ‘Wrexham Star’. O hynny allan cychwynnodd weithio i’r papur ‘Y Cymro’, a daeth yn adnabyddus iawn am ei waith. Dywed ar wefan Llyfrgell Genedlaethol Cymru (dyddiad anhysbys) “If any of his photos should be singled out, then those of Tryweryn deserve special mention”. Yn amlwg felly mae’r ffotograffau yn adnabyddus iawn ac yn enghraifft o’i waith talentog.
Ar ôl derbyn ychydig o’i hanes, cyflwynwyd y dysgwyr i enghreifftiau o’i waith. (Gweler atodiad 2) Bu’r dysgwyr yn arsylwi a gwerthfawrogi’r ffotograffau. Disgwyliwyd iddynt ddadansoddi’r hyn sy’n digwydd yn y lluniau ac ystyried y teimladau a’r emosiwn gellir ei weld yn y ffotograffau o Gapel Celyn yn yr 1960au e.e. tristwch, cymdeithas, siomedigaeth. Mae’r gallu i werthfawrogi gwaith eraill yn sgil hanfodol gan fydd pob un yn gweld y ffotograff mewn ffordd wahanol i‘w gilydd. Pwysleisia Grigg (2015) bod gwersi celf lwyddiannus yn cynnwys elfennau lle gall dysgwyr datblygu eu sgiliau gwerthfawrogi yn ogystal â’r sgiliau technegol.
Y dasg nesaf oedd i’r dysgwyr gasglu ffotograffau yn unigol gan ddefnyddio camerâu neu iPad. Esboniwyd iddynt ddefnyddio’r ysbrydoliaeth o'r ffotograffau gan Geoff Charles a thynnu ffotograffau o’r hyn sy’n bwysig iddyn nhw yn eu cymdeithasau. Wrth wneud y dasg bu’n rhaid i’r dysgwyr ystyried eu cymdeithas a defnyddio’u sgiliau meddwl a datrys problemau er mwyn dadansoddi beth yw’r elfennau pwysig a sut gellir tynnu’r llun yn effeithiol, e.e. yr ongl roeddent am gymryd y llun, a sut gellir gwella ansawdd y llun. Drwy wneud y gweithgaredd gellir cael gwir ymdeimlad o sut lwyddodd Geoff Charles i gyfleu’r emosiynau trwy ei waith. Dywed (Bloomfield 2000:89) “The most powerful way of helping children to comprehend the work of other artist is through their own practical experiences”. Ceir cyfle yn y gweithgaredd hwn i’r dysgwyr gwneud hyn drwy gael profiad i gymharu bywydau pobol a’u cymdeithas heddiw gyda’r 1960au.    	
Yn y gweithgaredd dan sylw, bydd y dysgwyr yn defnyddio’r ffotograffau maent wedi eu casglu o’u hardaloedd i greu darlun gwreiddiol o’r newydd. Bwriedir gwneud hyn drwy ddefnyddio dull yr artist Rhiannon Roberts. Gwahoddir hi i’r ysgol i wneud sesiwn gyda’r dysgwyr. Pwysleisir gan Sharp (2004) bod cael artist i ymweld â’r ysgol yn ffordd arbennig o ddatblygu creadigrwydd yr holl ddosbarth.
Graddiodd Rhiannon Roberts o Brifysgol Caerdydd gyda gradd yn Seicoleg. Yn 2010, penderfynodd cychwyn gyrfa fel artist lle sefydlwyd ei stiwdio yng Nghiliau Aeron, ger Aberaeron. Gweler gwaith Rhiannon yn cael ei werthu ar draws y wlad gyda’i gwaith wedi ei droi i nifer o eitemau megis cardiau, printiau a.y.b. Crëir ei gwaith wrth gyfuno’i dychymyg a lliwiau llachar er mwyn rhoi ‘twist’ modern i’w gwaith. Cyfunir realiti a’r byd ffantasi yn ei gwaith er mwyn ysbrydoli eraill i feddwl fel hi. Yn 2011, enillodd Rhiannon bortffolio celf orau o dan 25 oed yn Eisteddfod yr Urdd. (Roberts, 2017) Llwydda’r artist i gyfuno agweddau pwysig o bentrefi/cymdeithasau gan eu rhoi i mewn i un darlun bywiog. (Gweler Atodiad 3)
Cyflwynir yr artist i’r dysgwyr ac yna ceir trafodaeth rhyngddi hi a’r dosbarth ynglŷn â’i gwaith. Caiff yr artist gyfle i esbonio beth mae celf yn ei olygu iddi hi a sut mae’n mynd ati i greu’r darnau. Ar ôl trafod am ychydig, bydd y disgyblion eto yn cael y cyfle i ddadansoddi darnau o waith artist gan ystyried beth sydd yn ymddangos ynddynt. Gofynnir i’r dysgwyr ystyried  e.e.
Beth sydd yn y lluniau?
Sut mae’r artist yn cyfleu hyn?
Beth yw’r elfennau gwahanol gellir ei weld yn y darlun?
Yn dilyn hyn, bydd y dysgwyr yn cael y cyfle i fynd ati i gynllunio eu darnau gwreiddiol. Esbonnir mai’r dasg fydd i greu darlun o’u cymdeithas nhw gan ddefnyddio’r ffotograffau fel sbardun ar eu cyfer. Gwneir hyn drwy ddefnyddio dull Rhiannon Roberts gan gyfuno’r holl elfennau o'r gymdeithas mewn i un llun. Er i’r dysgwyr ddefnyddio’r un dull i wneud y darn, ni fydd unrhyw ddarlun yn edrych yr un peth. Dywed Estyn (2015:8) “Ar brydiau, mae ansawdd gwaith yn dirywio pan na fydd disgyblion yn cael digon o gyfle i wneud penderfyniadau drostynt eu hunain”. Wrth ystyried hyn caiff y dysgwyr benderfynu a dewis gwahanol offer a deunyddiau i greu eu darluniau e.e. paent, pasteli olew, paent acrylig a.y.b.. Mi fydd angen i’r darn fod yn lliwgar ac felly mi fydd amryw o liwiau ar gael a’r rhyddid i gymysgu lliwiau a chreu lliwiau newydd fel y dymunir.
Mae’r broses o gyrraedd y darn gorffenedig yn hir am fod sawl cam iddo, ond trwy wneud hyn gellir rhoi pwyslais ar ddatblygu syniadau yn raddol yn hytrach na mynd yn syth i mewn i wneud y darn gorffenedig. Ym marn Craft (yn Sharp 2004) mae angen rhoi fwy o bwyslais ar y broses yng nghelf yn hytrach nag ar y cynnyrch gorffenedig. Cytunwyd â hyn gan Malaguzzi (yn Sharp 2004: 6) “Creativity becomes more visible when adults try to be more attentive to the cogintive proccess of children than to the results they achieve..” Ar ôl gorffen eu darnau ceir cyfle i werthuso’r hyn maent wedi eu gwneud gyda phartner.
Y prif sgiliau o’r Cwricwlwm Cenedlaethol ‘Celf a Dylunio’ caiff eu datblygu yn y gweithgaredd fydd:
Sgil 1 -  Deall – “archwilio ac arbrofi â’r dulliau a ddefnyddiwyd gan artistiaid o wahanol: gyfnodau, lleoedd a diwylliannau”. (APADGOS,2008a:12)
Cânt gyfle i arbrofi gyda dull dau artist, un o’r gorffennol ac un yn y presennol.
Sgil 2- Gwneud – “defnyddio’u profiad o wahanol ddefnyddiau, offer a thechnegau a’u gwybodaeth amdanynt yn arbrofol”. (APADGOS,2008a:13)
Cânt gyfle i greu’r darlun gorffenedig drwy ddefnyddio deunyddiau o’u dewis gan arbrofi gyda gwahanol ddeunydd os yn dymuno.
(Gweler Atodiad 4 am ragor o sgiliau.)
Gwelir cyfle i ddatblygu elfen o’r Cwricwlwm Cymreig sef yr elfen Amgylcheddol “Dysgu am nodweddion yr amgylchedd adeiledig, yn y gorffennol a’r presennol”      (ACCAC 2003:5) - drwy edrych ar ffotograffau Geoff Charles, ac yna cymryd ffotograffau eu hunain. Gwna’r gweithgaredd hefyd ymdrin ag elfen o ddiben Donaldson (2015:30) “Bydd ein holl plant a phobl ifanc yn ddinasyddion egwyddorol, gwybodus sydd yn wybodus am eu diwylliant, eu cymuned, eu cymdeithas a’r byd yn awr ac yn y gorffennol”.
Gweithgaredd 2 – Cerddoriaeth
Y pwnc dan sylw yn y wers yma fydd ‘Cerddoriaeth’. Pwysleisir gan ‘Arts Education Partnership’ (yn Bryant 2014) “music education sharpens student attentiveness”. Amlygir felly bod derbyn mewnbwn o wersi cerddoriaeth yn ffordd o ddatblygu meddwl dysgwyr. Dywedir hefyd bod addysgu cerddoriaeth yn datblygu gallu’r dysgwyr i fod yn greadigol o fewn pynciau eraill. Cychwynnir y wers drwy gyflwyno’r dosbarth i’r gân “Dŵr” gan Huw Jones. Cân yw hon yn protestio yn erbyn y cam fu yng Nghapel Celyn yn yr 1960au. (Gweler atodiad 5)
Ganwyd Huw Jones ym Manceinion yn 1948. Symudodd ei deulu i Gaerdydd lle dderbyniodd ei addysg yn Ysgol Bryntaf ac yna Ysgol Uwchradd y Bechgyn. Wedi’r ysgol astudiodd Ffrangeg yng Ngholeg Iesu, Rhydychen. Cychwynnodd ganu yn gyhoeddus ar ôl dysgu’r grefft yng Ngwersyll yr Urdd Glan-llyn, ac o hynny allan bu’n perfformio yn aml. Sefydlwyd y cwmni recordio ‘Sain’ gan Huw a Dafydd Iwan yn Llandwrog ger Caernarfon yn 1969. “Dwr” oedd y cân gyntaf i gael ei recordio gan y cwmni a fe’i rhyddhawyd ar y 9fed o Hydref 1969. Ynghyd â Meic Stephens (arlunydd yr arteffact) roedd Huw Jones hefyd yn aelod o’r Gymdeithas Gymraeg. Sefydliad oedd hwn a oedd yn protestio mewn ffurf ddi-drais er mwyn hawlio cydraddoldeb i’r iaith Gymraeg. Cymerodd y protest cyhoeddus cyntaf ei le ym mis Chwefror 1963 ar Bont Trefechan yn Aberystwyth. Bu dros 70 o aelodau a chefnogwr yn protestio drwy eistedd ar y bont i atal traffig am awr a hanner er mwyn cael arwyddion ffordd ddwyieithog.
Ar ôl gwrando ar y gân unwaith, bydd yr athro yn ei chwarae eto ac mi fydd angen i’r dysgwyr gwerthfawrogi’r darn gan ystyried yr elfennau cerddorol e.e. traw, parhad, cyflymder, ansawdd, gwead, dynameg, strwythur a distawrwydd. Yn dilyn hyn ceir trafodaeth fel dosbarth i weld beth yw barn y dysgwyr am y darn. Er mwyn gwneud hyn yn effeithiol ac i gael ymroddiad gan bob un bwriedir cwestiynu yn effeithiol a defnyddio’r strategaeth asesu ar gyfer dysgu ‘pêl fasged nid pig pong’ . Drwy ddefnyddio’r strategaeth hyn gellir cael trafodaeth ddyfnach a fydd yn llifo ymlaen o un i’r llall drwy gymharu barn pob un gyda’i gilydd.
Wedi’r drafodaeth ddod i ben bydd y dysgwyr yn cael eu rhannu mewn i barau ar gyfer y brif dasg. Tasg y dysgwyr fydd i greu rap protest gan ddefnyddio’r gân a geiriau Huw Jones fel ysbrydoliaeth. Os yn dymuno caiff y dysgwyr defnyddio offerynnau o’u dewis fel cefndir i’r rap. Awgryma’r athrawes bod y dysgwyr yn ystyried pa offerynnau fydd yn cyd-fynd ac i feddwl am rythm addas ar eu cyfer.  Bydd angen iddyn nhw hefyd ystyried yr elfennau cerddorol megis cyflymder cyflym - araf, dynameg cryf - tawel a.y.b. wrth gyfansoddi’r darn.
Yn dilyn hyn, mi fydd y parau yn uno i wneud grwpiau o bedwar. Yn ei grwpiau bydd angen i un grŵp ffilmio’r perfformiad a’r grŵp arall i berfformio ac yna cyflwyno gwerthusiad ar ffurf dwy seren a dymuniad i’r pâr a oedd yn perfformio. Ar ôl cyfnewid a gwneud y ddau grŵp, bydd angen i’r grwpiau gwerthuso gwaith eu hunain, drwy ddefnyddio’r un strategaeth. Er mwyn gwneud hyn, gofynnir i’r dysgwyr i ystyried y cwestiynau canlynol wrth werthuso:
Beth sydd yn dda?
Beth sydd angen ei wella?
Pa offerynnau gall y pâr fod wedi ei ddefnyddio er mwyn gwella’r safon?
Drwy gael gwersi cerddoriaeth fel hyn dywed Dr.Laurel Trainor (Bryant 2014) bod ymennydd dysgwyr sy’n derbyn gwersi cerddoriaeth yn datblygu’n wahanol a gweler gwelliant yn eu cof dros gyfnod o flwyddyn i gymharu â’r rhai sydd ddim yn derbyn gwersi cerddoriaeth. Cytunwyd â hyn gan Chan, Ho a Cheung (1998 yn Hallam, 2010) bod dysgwyr sy’n derbyn addysg yng ngherddoriaeth yn datblygu’r gallu i gofio geiriau yn fwy na’r rhai sydd ddim yn derbyn mewnbwn o gerddoriaeth. Caiff y dysgwyr felly'r cyfle i ymdrin â chyfuno’r tair elfen yn eu gwaith sef Perfformio, Cyfansoddi a Gwerthuso.
Datblygir y sgiliau uchod o’r Cwricwlwm Cenedlaethol ‘Cerddoriaeth’ yn bennaf yn y gweithgaredd: 
Sgil 1 - Gwerthuso - Dylid rhoi cyfleoedd i’r disgyblion i wrando ar gerddoriaeth a’i gwerthuso.  Wrth wneud hyn dylent adnabod a disgrifio nodweddion cerddorol. - (APADGOS, 2008b: 13)
Gwerthusir y gân Dwr gan Huw Jones, gwaith eu hunain a gwaith eraill drwy ddefnyddio nodweddion cerddorol er mwyn disgrifio.(APADGOS, 2008b: 13)
Sgil 2 -Ystod - Cyfansoddi - Dylai gweithgareddau cyfansoddi ymwneud ag archwilio a defnyddio ystod eang o ffynonellau sain, e.e. lleisiau ac offerynnau.
Drwy gyfansoddi rap, defnyddia’r dysgwyr eu lleisiau ac offerynnau er mwyn creu’r cyfansoddiad.
(Gweler Atodiad 6 am ragor o sgiliau.)
Wrth edrych ar ‘Y Cwricwlwm Cymreig’, y brif agwedd sy’n cael ei ddatblygu yw’r agwedd hanesyddol, “deall sut mae bywydau a chymdogaethau wedi’u llunio gan y gorffennol, drwy ddysgu am hanes Cymru”( ACCAC 2003:5) Datblygir hyn wrth ddod i ddeall fwy am hanes y boddi gan wrando ac ymateb i gan brotest ac yna gyfansoddi darn o waith eu hun.
Gweithgaredd 3 – Ffilm a Chyfryngau digidol.
Y gweithgaredd olaf dan sylw fydd ‘Ffilm a Chyfryngau digidol’. Gwêl Donaldson (2015) lle i’r pwnc yn y maes dysgu a phrofiad ‘Celfyddydau Mynegiannol’. Yn y maes yma caiff y dysgwyr gyfle i ddatblygu eu sgiliau TGCH. Yn ei adroddiad dywed bod “llythrennedd digidol, neu gymhwysedd digidol, yr un mor bwysig yn yr unfed ganrif ar hugain â llythrennedd a rhifedd”.  Nodir gan Estyn (2013) bod tystiolaeth i ddangos bod TGCH yn ysgogi dysgwyr, yn enwedig yn yr elfennau i ymchwilio, ysgrifennu, golygu a chyflwyno gwaith. Amlinellir sawl un o’r sgiliau yma drwy’r gweithgaredd.

Er mwyn cyflwyno’r gweithgaredd i’r dosbarth, dangosir clip i’r dysgwyr o sut edrychai Capel Celyn cyn y boddi yn yr 1960au. (Gweler atodiad 7) Ceir enghraifft go iawn o aelodau o’r gymdeithas yn ystod y cyfnod. Rhoddir hyn gyfle i’r dysgwyr weld yn union beth oedd yr effaith ar fywydau’r bobl. Ar ôl gweld y clip, ceir trafodaeth ynglŷn â beth sydd yn eu taro nhw wrth ei wylio. Ystyrir yr emosiwn a’r teimladau caiff eu trosglwyddo drwy’r clip.
Byddant yna yn edrych ar beth sydd ei hangen mewn rhaglen newyddion a’r nodweddion sydd angen eu hystyried wrth fynd ati i greu un. Yn gyntaf trafodir y cyfrifoldebau gwahanol sydd i’w gael wrth wneud y ffilm e.e. cyfarwyddwr, dyn camera, cymeriadau a.y.b. Yn dilyn hyn, bydd angen ystyried gwisgoedd y cymeriadau. Bydd angen ystyried sut bydd y gwisgoedd yn gwahaniaethu rhwng cymeriadau e.e. rhwng cynrychiolydd o’r bwrdd dŵr ag aelod o’r pentref.
 Ar ôl trafod y nodweddion hyn gall y dysgwyr cyd-greu’r meini prawf llwyddiant fel dosbarth ar gyfer y dasg, gan edrych ar yr elfennau pwysig maent yn credu sydd angen eu hystyried. Ymdrinia hyn â sgil o’r Fframwaith Cymhwysedd Digidol (2016), “Llinyn cynhyrchu – cynllunio, cyrchu a chwilio - Datblygu eu meini prawf llwyddiant er hunain i gynllunio tasg ddigidol”.
Ar ôl gwneud hyn bydd y dysgwyr yn cael eu rhannu mewn i grwpiau o bedwar o lefelau gallu cymysg. Cred Vygotsky (yn Pound 2006) bod rhoi dysgwyr i weithio mewn grwpiau o alluoedd gwahanol yn cyfoethogi gwaith y dysgwyr drwy ryngweithio a rhannu syniadau gyda’r llai galluog. Caiff bob un rôl unigol yn y ffilm sef:
· Darllenydd
· Protestiwr
· Cynrychiolydd o’r bwrdd dŵr
· Disgybl o ysgol Capel Celyn
Ar ôl dewis cymeriad yr un, bydd angen i’r dysgwyr i greu sgript ar gyfer y darlleniad. Wrth wneud y sgript disgwylir bod y dysgwyr yn ystyried eu cymeriad gan feddwl am y math o bethau fyddai eu cymeriad yn ei drafod. Bydd angen iddynt weithio mewn tîm er mwyn creu sgript a fydd yn llifo ac yn cyd-fynd a’i gilydd. Drwy wneud y gweithgaredd hwn datblygir sgiliau llafaredd y dysgwyr wrth iddyn nhw rannu syniadau a rhyngweithio er mwyn creu’r sgript. Rhoddir cyfle i’r disgyblion ymchwilio ar y we ar gyfer ysbrydoliaeth e.e. rhesymau dros foddi’r cwm ar gyfer y cynrychiolydd o’r bwrdd dŵr a rhesymau yn erbyn y boddi o safbwynt aelodau o’r pentref.
Caiff y dysgwyr rhyddid i benderfynu sawl un bydd yn y clip ar yr un pryd ac ym mha drefn bydd y rhaglen yn digwydd. Wrth i un gymryd y rôl o berfformio yn y ffilm, mi fydd angen i’r gweddill benderfynu pwy fydd yn ffilmio a pwy fydd yn dewis lle bydd pob un yn sefyll. O ganlyniad i hyn bydd pob un yn cael y cyfle i chwarae rhan o flaen y camera a hefyd tu ôl iddo. 
Wrth i’r dysgwyr cychwyn ar y broses o greu’r ffilm mi fyddan nhw’n defnyddio’r iPad’s i recordio’r clipiau ac yna defnyddio’r ap ‘iMovie’ ar gyfer cyfuno’r clipiau bach i wneud un darllediad hir. Modelir sut i wneud hyn gan yr athrawes er mwyn dysgu’r camau bydd angen eu gwneud er mwyn cyfuno’r clipiau i wneud y darn gorffenedig. Drwy wneud clipiau bach, anogir y dysgwyr i edrych yn ôl dros eu gwaith ar ôl ei ffilmio a meddwl am ffyrdd o’i wella ac yna ei ffilmio eto. Rhoddai hyn cyfle i’r disgyblion gael sawl tro i wneud y clipiau. Caiff y dysgwyr felly amser i hunan asesu eu gwaith a’i werthfawrogi cyn ei gyflwyno i’r athrawes. Bydd pob grŵp hefyd yn cyflwyno ei ffilm i’r dosbarth er mwyn ei gyd-werthuso gan gytuno ar ddwy seren a dymuniad i’r grŵp.
Drwy wneud gweithgaredd yn seiliedig ar gwricwlwm diwygiedig Donaldson, gellir datblygu sgiliau o sawl dogfen e.e. Cwricwlwm Addysg Gorfforol,  Cwricwlwm Celf a Dylunio, Fframwaith Llythrennedd a Rhifedd a’r Fframwaith Cymhwysedd Digidol.
Sgil 1 – Fframwaith Cymhwysedd Digidol – Cynhyrchu – Creu - creu, casglu a chyfuno ystod o destunau, sain a fideo at ddibenion penodol. (LLCC, 2016)
Gwneir hyn yn y broses o greu’r ffilm gan gyfuno’r elfennau yma mewn i un wrth ddefnyddio’r ap ‘iMovie’.
Sgil 2 -Add Gorff – “Gweithgareddau Creadigol -Ystod gwerthuso eu perfformiadau eu hunain a pherfformiadau gan eraill” (APADGOS, 2008c)
Caiff bob grŵp gyfle i asesu gwaith eu hunain ac yna derbyn asesiad gan weddill y dosbarth ynglŷn â’u cynhyrchiad.
(Gweler Atodiad 8 am ragor o sgiliau.)


Diweddglo
Er mwyn adfyfyrio ar y gweithgareddau dan sylw yn amlwg gweler y cysylltiad rhwng yr arteffact y thema a’r gweithgareddau. Gwëwyd y thema trwy’r holl weithgareddau gyda’r dysgwyr yn datblygu ystod eang o sgiliau e.e. datrys problemau, cyfathrebu. Manteisir ar y cyfle i addysgu’r dysgwyr am hanes yr hyn sydd wedi digwydd yn lleol iddyn nhw mewn ffordd drawsgwricwlaidd.
Drwy’r gweithgaredd Celf a Dylunio cafwyd y cyfle i astudio dau artist o Gymru, drwy gyfuno’r ffotograffau y casglwyd fel Geoff Charles i greu darn newydd gan ddefnyddio dull Rhiannon Roberts. Dewiswyd y ddau yma gan fod gwaith y ddau o wahanol gyfnodau ac yn rhoi cyfle i’r dysgwyr edrych ar waith o’r gorffennol a’r presennol. Cafwyd cyfle yn y gweithgaredd i ganolbwyntio ar y broses o greu rhywbeth o’r newydd. Er mwyn ail-ymweld â’r sgiliau a’u mireinio, gellir ail-wneud y gweithgaredd yn debyg ond gan ddewis dull hollol wahanol i Rhiannon Roberts ar gyfer y darlun gorffenedig. Gellir ystyried arlunydd tebyg e.e. Ogwyn Davies a’i ddull o gyfuno geiriau i mewn i’w gelf ag sydd yn defnyddio lliwiau llai llachar nag Rhiannon.
Amlygwyd yn y wers gerddoriaeth y sgil i gyfansoddi drwy greu rap gan ddefnyddio’r llais ac offerynnau yn y cefndir. Esboniwyd bod angen ystyried y rhythm a’r defnydd o offerynnau yn ofalus wrth ei wneud. Er mwyn asesu llwyddiant y wers gellir cyfansoddi darn o gerddoriaeth drwy ddefnyddio llun neu gerdd fel ysbrydoliaeth yn lle cân yn y dyfodol.
Cloir y gweithgareddau gyda ffilm a chyfryngau digidol. Yn y gweithgaredd gwelwyd cyfle i greu rhaglen newyddion eu hunain. Cyfoethogwyd ansawdd y ffilm drwy ddefnyddio’r sgrin werdd fel cefndir ac felly yn medru gosod naws o’r 1960au yng ngwaith y dysgwyr. Gwelir cyfle i fireinio’r sgiliau yma drwy wneud gweithgaredd tebyg ond defnyddio’r sgiliau maent wedi eu dysgu er mwyn creu ffilm hir gan ddefnyddio gwaith pob grŵp neu i greu bwletin hanes.
Dathlir gwaith y dysgwyr drwy gynnal noson agored yn yr ysgol ar ddiwedd y thema er mwyn arddangos y gwaith. Gellir arddangos y gwaith celf ar wal y dosbarth ac yna cael perfformiadau o’r rap a chyfle i ddangos y ffilmiau. Gall hyn fod yn rhywbeth sy’n digwydd ar ddiwedd pob thema fel bod gyda’r rhieni cyswllt agos gyda’r ysgol. 
Yn amlwg felly gwelir pwysigrwydd ‘Y Celfyddydau Mynegiannol’ ym myd addysg a’i heffaith ar y dysgwyr. Er gwelir dadl rhwng rhai damcaniaethwyr gwelir ar y cyfan bod lle a budd i’r celfyddydau mynegiannol yn y dosbarth. Pwysleisir ar gynnydd ar greadigrwydd dysgwyr wrth ymgymryd â’r celfyddydau. Gellir dod i derfyn felly ac ystyried gyda Kohl (2007) yn dweud nid yw creadigrwydd yn broses lle dylid ceisio gwneud yn well nag eraill ond yn hytrach yn ymwneud  â meddwl, archwilio, darganfod a defnyddio’r dychymyg yn unigol. Atgyfnerthir bod creadigrwydd pob un yn wahanol gyda Davidson 1993 (yn Grigg, 2015:245) yn dweud “What we see depends upon who we are”.
Nifer o eiriau – 4,335.

[bookmark: cysill]











Llyfryddiaeth 
1. Adran Plant, Addysg, Dysgu Gydol Oes a Sgiliau (2008a) ‘Celf a Dylunio yng Nghwricwlwm Cenedlaethol Cymru – Cyfnod Allweddol 2’. Caerdydd: Llywodraeth Cynulliad Cymru. Ar gael yn: http://learning.gov.wales/docs/learningwales/publications/130424-art-and-design-in-the-national-curriculum-cy.pdf [Darllenwyd: 26 Hydref 2017]
2. Adran Plant, Addysg, Dysgu Gydol Oes a Sgiliau (2008b) ‘Cerddoriaeth yng Nghwricwlwm Cenedlaethol Cymru – Cyfnod Allweddol 2’. Caerdydd: Llywodraeth Cynulliad Cymru. Ar gael yn: http://learning.gov.wales/docs/learningwales/publications/130424-music-in-the-national-curriculum-cy.pdf [Darllenwyd: 26 Hydref 2017]
3. Adran Plant, Addysg, Dysgu Gydol Oes a Sgiliau (2008c) ‘Addysg Gorfforol yng Nghwricwlwm Cenedlaethol Cymru – Cyfnod Allweddol 2’. Caerdydd: Llywodraeth Cynulliad Cymru. Ar gael yn: http://learning.gov.wales/docs/learningwales/publications/130425-physical-education-inthe-national-curriculum-cy.pdf  [Darllenwyd: 28 Hydref 2017]
4. Barnes, J.(2011 – 2nd edition). Cross-Curricular Learning 3-14. London: SAGE. 
5. BBC (dyddiad anhysbys) ‘Boddi Tryweryn’ Ar gael yn: http://www.bbc.co.uk/cymru/hanes/safle/themau/digwyddiadau/tryweryn.shtml  [Darllenwyd: 30 Hydref 2017]
6. Bloomfield, A. & Childs, J. (2000) Teaching Intergrated Arts in the Primary School’, London: David Fulton,2000.
7.  Bryant, S. (2014) ‘How Children Benefit from Education in Schools’ Ar gael yn: https://www.nammfoundation.org/articles/2014-06-09/how-children-benefit-music-education-schools [Darllenwyd: 27/10/17]
8. Donaldson, G. (2015) ‘Successful Futures’ Crown copyright.
9. Estyn (2013) The Impact of ICT on Pupils’ Learning in Primary Schools, Cardiff: Estyn.
10. Estyn (2015). ‘Arfer orau mewn addysgu a dysgu yn y celfyddydau creadigol yng nghyfnod allweddol 2’. Llywodraeth Cymru
11. Gardner, H. (1999), Intelligence Reframed: Multiple Intelligences for the 21st Century. New York, YN: Basic Book.
12. Grigg, R. (2010) Becoming an outstanding primary school teacher. Pearson Education Limited.
13. Grigg, R. (2015) (2nd edition) Becoming an outstanding primary school teacher. Routledge.
14. Hallam, S. (2010) The Power of music: Its impact on the intellectual, socail and personal development of children and Young people. International Journal of Music Education, 28, 3, tt 272-279.
15. Hosack, K. (2014) Using the Visual Arts for Cross-Curicular Teaching & Learning. London. Routledge Publishing
16. Kohl, M. (2007) ‘Early Childhood News’ Ar gael yn: http://www.earlychildhoodnews.com/default.aspx [Darllenwyd: 1 Tachwedd 2017]
17. Llywodraeth Cynulliad Cymru. (2016) Fframwaith Cymhwysedd Digidol. Caerdydd: Llywodraeth Cynulliad Cymru.
18. Pound, L. (2006) How Children Learn : from Montessori to Vygotsky- education theories and approaches made easy. London, Practical Pre-School Books.
19. Robinson, K. (2006) ‘Do schools kill creativity?’ Ar gael yn: https://www.ted.com/talks/ken_robinson_says_schools_kill_creativity?language=en  [Gwyliwyd ar 24/10/17]
20. Robinson,K. (2011) (2nd Edition). Out of our minds – Learning to be creative. West Sussex: Capstone Publishing Ltd.
21. Salmon, M. (2017) ‘Rhiannon’ Ar gael yn: http://www.rhiannonart.co.uk/about/ [darllenwyd: 1 Tachwedd 2017]
22. Sharp, C. (2004) Developing Young children’r creativity: what can we learn from Research?. Topic, 32, Hydref, 5-12.
23. Siencyn, S. (gol) (2010) Y Cyfnod Sylfaen 3-7 oed: Athroniaeth, Ymchwil ac Ymarfer. Cyhoeddiadau Prifysgol Cymru Y Drindod Dewi Sant. Caerfyrddin.

2

image1.emf
 


image2.png
Prifysgol Cymru
3Ny Y Drindod Dewi Sant

" University of Wales
Trinity Saint David




